Seðlabanki Íslands hefur veitt slitabúi gamla Landsbankans ( LBI hf. ) undanþágu frá fjármagnshöftum til að greiða forgangskröfum sínum í kjölfar samkomulags sem slitabúið gerði við nýja Landsbankann um breytta skilmála skuldabréfa þeirra á milli . Snýst um lengingu á 228 milljarða króna skuld Samkomulagið snérist um lengingu á 228 milljarða króna skuld nýja Landsbankans við búið . Í frétt á heimasíðu Seðlabankans segir að hann hafi „ að undangengnu lögbundnu samráði við fjármála - og efnahagsráðherra , veitt LBI hf. undanþágu frá lögum um gjaldeyrismál sem gerir bankanum fært að inna af hendi greiðslur til forgangskröfuhafa fyrir um 400 milljarða króna . Þá hefur Seðlabanki Íslands veitt LBI hf. vilyrði um undanþágur vegna frekari hlutagreiðslna til forgangskröfuhafa af framtíðarinnheimtum hjá LBI hf. , að því gefnu að slíkar undanþágur verði þá ekki taldar raska stöðugleika í gengis - og peningamálum , í samræmi við þau sjónarmið sem lögð eru til grundvallar afgreiðslu við veitingu slíkra undanþága . [...] Að mati Seðlabankans mun skilmálabreytingin hafa jákvæð áhrif á efnahagslegan og fjármálalegan stöðugleika þjóðarbúsins og auðvelda losun fjármagnshafta . Hætta á óstöðugleika í greiðslujöfnuði þjóðarbúsins næstu árin minnkar því , enda verður greiðslubyrði af gjaldeyrisskuldum innlendra aðila töluvert minni en áður var áætlað eða sem nemur 124 ma.kr. fram til ársins 2018 . Betri fjármögnun Landsbankans hf. ætti að liðka fyrir fjármögnun Landsbankans á erlendum lánsfjármörkuðum á viðráðanlegum kjörum og auðvelda honum að mæta þörfum atvinnulífsins fyrir lánsfjármagn í erlendri mynt . " Auglýsing Í desember 2009 var samið um uppgjör milli þrotabús gamla Landsbankans og nýja Landsbankans vegna þeirra eigna sem færðar voru þar á milli eftir bankahrunið . Í samkomulaginu fólst meðal annars að íslenska ríkið eignaðist nýja bankann utan lítils hlutar sem myndi renna til starfsmanna hans . Á móti gaf þrotabúið út uppgjörsskuldabréf sem nýi bankinn átti að greiða vegna þeirra eigna sem hann tók yfir . Bjarni Benediktsson , fjármála - og efnahagsráðherra , og Már Guðmundsson seðlabankastjóri eru lykilmennirnir í ákvörðunartölu um öll skref sem tekin eru í átt að afnámi hafta . Má ekki ógna greiðslujöfnuði Þann 8. maí síðastliðinn var tilkynnt um að samkomulag hefði náðst milli Landsbankans og þrotabús gamla Landsbankans um breytingar á skilmálum skuldabréfanna , en eftirstöðvar þeirra á þeim tíma voru 226 milljarðar króna . Samkomulagið snérist um að lengt yrði í greiðslum af skuldabréfunum til ársins 2026 gegn því að vaxtakjör myndu hækka eftir árið 2018 . Það var hins vegar bundið því að Seðlabanki Íslands myndi veita undanþágur frá lögum um gjaldeyrismál , enda höft á fjármagnsflutninga í gildi í landinu . Seðlabankinn svaraði beiðni þrotabúsins um undanþágur þann 14. júli síðastliðinn . Í svarbréfinu kemur fram að jákvæðir fletir séu á samkomulaginu . Greiðslubyrði innlendra aðila á gjaldeyrisskuldum við bú fallinna banka lækki til skamms tíma og Landsbankinn fái betri erlenda fjármögnun sem muni auðvelda honum aðgang að erlendum lánamörkuðum . Í svarbréfinu kom fram að endanlegt svar ætti að geta legið fyrir „ eigi síðar en í árslok “ . Síðan þá hefur slitabú Landsbankans sett nokkra einhliða fresti fsem það hefur farið fram á að Seðlabankinn mætti . Seðlabankinn hefur ekki orðið við þeim beiðnum og tekið sér þann tíma sem hann taldi sig þurfa til að ljúka málinu . Því lauk í dag . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .